b'\n_START_ARTICLE_\nAndrej Bernard Smolnikar\n_START_SECTION_\n\xc5\xbdivljenjepis\n_START_PARAGRAPH_\nSmolnikar je v Ljubljani od leta 1814 do 1816 obiskoval licej in nato \xc5\xa1tudiral teologijo. Leta 1819 je bil posve\xc4\x8den za duhovnika. Po posvetitvi je opravljal slu\xc5\xbebo kaplana v Sti\xc4\x8dni, Lo\xc5\xbeu in \xc5\xa0kofji Loki. Leta 1825 je stopil v benediktinski samostan v \xc5\xa0entpavlu na Koro\xc5\xa1kem, leta 1826 je opravil redovno zaobljubo in prevzel ime Bernard. Kot redovnik je bil od leta 1827 do 1836 profesor za novo zavezo na teologiji v Celovcu. V Ljubljani je imel tesne stike z M. \xc4\x8copom, J. Zupanom in V. Vodnikom, v Celovcu pa z A.M. Slom\xc5\xa1kom in F. Pre\xc5\xa1ernom. Tedaj je pri\xc4\x8del verjeti, da mu bog po\xc5\xa1ilja znamenja, po katerih je izbran za zdru\xc5\xbeitev vsek kr\xc5\xa1\xc4\x8danskih ver v eno cerkev. Dvomil je o pape\xc5\xbeevem prvenstvu in se imel za novega protestanta. Ob obisku so\xc5\xa1olca Barage, in pred politi\xc4\x8dnimi nadzorom si je leta 1836 izposloval dovoljenje za izselitev v Ameriko pod pretvezo, da gre v novi svet za misijonarja. Leta 1837 je izstopil iz katoli\xc5\xa1ke cerkve in za\xc4\x8del v raznih krajih na severovzhodu ZDA zbirati verske somi\xc5\xa1ljenike. Leta 1841 je kupil 4.000 hektarov veliko posestvo v Limenstonu v Pennsylvaniji in na posestvu sku\xc5\xa1al ustanoviti naselbino po na\xc4\x8delih utopi\xc4\x8dnega socializma. Z J. Etzlerjem izumiteljem in fantastom, je posku\xc5\xa1al z uporabo vodne energije mehanizirati poljedelstvo, vendar je po enoletnem delu poskus propadel. Leta 1859 je v kraju Nonnally Mill v Pennsylvanji ponovno posku\xc5\xa1al ustanoviti utopi\xc4\x8dno naselbino o \xc4\x8demer poro\xc4\x8da v knjigi The Great Message to All Governments and All Nations (Philadelphia, 1864)._NEWLINE_V slovenski zgodovini je A.B. Smolnikar edinstven primer socialisti\xc4\x8dnega utopista, ki je kot izobra\xc5\xbeenec, potem ko je \xc5\xbee zgodaj spoznal krivi\xc4\x8dnost tedanjega dru\xc5\xbebenega reda in iskal pota, kako bi na kr\xc5\xa1\xc4\x8danski podlagi in z mirno evolucijo reformiral dru\xc5\xbebo, ustanavljal v Ameriki naselbine v okviru nekak\xc5\xa1nih komun ali zadrug s skupno lastnino in skupnim u\xc5\xbeivanjem vseh dobrin. Zanimivo pa je tudi zgodovinsko dejstvo, da je Kamni\xc4\x8dan res posku\xc5\xa1al prepre\xc4\x8diti ameri\xc5\xa1ko dr\xc5\xbeavljansko vojno._NEWLINE_Iz Smolnikarjevih knjig se ni moglo ugotoviti, da bi se udele\xc5\xbeil kakega kongresa socialistov , udele\xc5\xbeeval pa se je kongresov razli\xc4\x8dnih skupin, predvsem spritisti\xc4\x8dnih. Za slovenski narod je bil s svojim delom popolnoma izgubljen. Omenja sicer v nekaterih bro\xc5\xa1urah, da je iz Ilirije, celo to, da je iz Kamnika, podpisoval se je celo Lithopolitanus (Kamni\xc4\x8dan) in omenja preroka Daniela, kjer govori o kamnih._NEWLINE_Smolnikar je v Ameriki pre\xc5\xbeivel 32 let. Priznati pa mu je treba, da je bil v svojem delu zelo aktiven, da je pisal in pisal bro\xc5\xa1ure in knjige, hodil okrog va\xc5\xbenih osebnosti po Ameriki, prekora\xc4\x8dil med dr\xc5\xbeavljansko vojno celotno frontno linijo in prepotoval precej\xc5\xa1en del tedaj nenaseljene Amerike na zahod od Cincinnatija in na jug do Alabame._NEWLINE_Napisal je ve\xc4\x8d \xc4\x8dlankov, manifestov in knjig. Bil je pobudnik mirovnega gibanja in agitator proti ameri\xc5\xa1ki dr\xc5\xbeavljanski vojni od leta 1861 do 1864. Umrl je pozabljen in zapu\xc5\xa1\xc4\x8den v neki bolni\xc5\xa1nici v Philadelphiji.\n_START_SECTION_\nLiterarno delo\n_START_PARAGRAPH_\nSmolnikar je leta 1840 za\xc4\x8del v Bostonu izdajati dva \xc4\x8dasopisa v nem\xc5\xa1\xc4\x8dini: Friedens-Botschaft an alle V\xc3\xb6lker in Deutscher Anzeiger, kar je prvi poskus kakega Slovenca v ZDA, da bi izdajal lastno glasilo._NEWLINE_Ob denarni pomo\xc4\x8di somi\xc5\xa1ljenikov je pri\xc4\x8del objavljati verske reformatorske knjige. Celotno Smolnikarjevo delovanje v Ameriki je bilo tragi\xc4\x8dno. Znaki ka\xc5\xbeejo, da je bil pretiran zanesnjak. Napisal je 4 ob\xc5\xa1irne knjige v nem\xc5\xa1\xc4\x8dini, 3 dela pod naslovom Denkw\xc3\xbcrdige Ereingnisse im Leben des Andreas Bernardus Smolnikar (I, Boston 1838; II, Philadelphia 1838; III, New York 1840) in \xc4\x8detrta kot eines ist North (Philadelphia 1841) Knjige so teolo\xc5\xa1ko polemi\xc4\x8dne , spomini na slovenske kraje so pomembni za slovensko kulturno zgodovino 1. polovice 19. stoletja. Iz prve knjige je Henry Wadsworth Longfellow \xc4\x8drpal snov za prikaz Smolnikarja v romanu Hyperion.'